Premier reageer op Puk-groet‘n Skermskoot uit ‘n koshuisgroet-video. Thandi Modise, premier van Noordwes, het Saterdag haar skok uitgespreek oor berigte dat studente by die provinsie se universiteit in Potchefstroom die Nazi-saluut gebruik het. “Dit is ontstellend, aangesien dit ŉ aanduiding is dat ŉ segment van ons jong, witmense steeds kwesbaar is vir etniese en rassistiese indoktrinasie,” het Modise in ŉ verklaring gesê. “Ons het as Suid-Afrikaners al ŉ lang pad gestap, bykans 20 jaar, om die septer van rassisme en etnisiteit in al sy manifestasies neer te lê.” Beeld het Vrydag berig dat sommige studente die “Sieg Heil”-saluut tydens ŉ ontvangs- en bekendstellingsprogram aan die Noordwes-Universiteit (NWU) se Puk-kampus in Potchefstroom gebruik het. Volgens die koerant ondersoek die universiteit die saak. Blade Nzimande, minister van hoër onderwys, sal ook na verwagting volgende week ŉ plan van aksie aankondig. Modise het Saterdag gesê die provinsiale regering sal die gebeure by die Puk monitor. “Ons kan nie bekostig om aan enige sentiment blootgestel te word wat die voorskrifte van ons grondwet ondermyn nie,” het sy gesê. “Ons is bemoedig deur die flinke optrede deur die bestuur van die universiteit oor die voorval.” ‘n Hewige debat het intussen in die media en op sosiale media losgebreek oor die voorval. Flip Buys, uitvoerende hoof van Solidariteit, het Vrydag gesê hy is bekommerd dat dié uitlatings die toekoms van Afrikaans op die Puk kan raak. “Die prys van ‘n redakteur se persoonlike agenda en vendetta kan die toekoms van die laaste Afrikaanse kampus wees,” het Buys gesê. “Sy [die redakteur se] veldtog lyk meer na ‘n misplaaste poging om die koerant se dalende sirkulasie te verbeter as om menseregte-vergrype te ontbloot.” Klik hier om meer te lees. Adriaan Basson, redakteur van Beeld, het in reaksie op Buys se kommentaar op Twitter geskryf: “Flip Buys dink blykbaar mens kan Afrikaans ‘red’ met ‘n Nazi-saluut. Soveel denkfoute in sy reaksie.” Hy het later op Twitter aan Dirk Hermann, adjunk uitvoerende hoof van Solidariteit, bevestig hy sal in sy Maandag-rubriek in Beeld puntsgewys op Buys se reaksie kommentaar lewer. Klik hier om meer te lees. Huidige en voormalige studente van die Puk het intussen ook spontaan met “#puktradisies” op Twitter hul positiewe herinnerings en ervarings van die Puk met die wêreld begin deel. Ander het spottenderwys verwys na dié groet wat, volgens hulle, al vir baie jare op die Puk gebruik word sonder enige Nazi-verbintenis. Klik hier om meer te lees. –SAPA Lees ook: Puk-groet: Twitter-vermaak terwyl storm woed Debat oor Puk-groet: ‘n G*tslag vir Afrikaans? Puk-rektor sê oor ‘Nazi-saluut’